Brønderslevs borgmester kunne ånde lettet op, efter det mandag stod klart, at de ikke skal betale flere millioner i erstatning til plejefirmaet Blæksprutten. - Vi er i hvert fald glade for, at vi ikke skal af med 22 mio kroner. Det er ikke nogen hemmelighed, lød det fra Mikael Klitgaard (V) kort efter Højesterets afgørelse . I stedet skal Brønderslev Kommune have cirka seks millioner kroner tilbage fra det private pleje- og rengøringsfirma Blæksprutten, der har hovesæde i Hjørring. - Jamen det glæder jeg mig til. Det er jo dejligt, at vi skal have pengene tilbage. Sidste år afgjorde landsretten, at kommunen skulle betale erstatning til Blæksprutten for i fem år at have betalt firmaet for lidt for den service, som kommunen gennem årene havde købt af dem. - Vi har hele tiden sagt, at vi gerne vil gøre det rigtige. Vi har været i tvivl om, hvordan vi udregnede mest korrekt. Højesteret vurderede også mandag, at kommunen har begået klare fejl ved ikke at efterberegne. Men da Blæksprutten i andre tilfælde har fået overbetaling, og dermed samlet set ikke har lidt et tab, skal kommunen ikke betale erstatning, ifølge retten. - Man siger, vi har lavet nogle fejl, men de er ikke så graverende, at vi skal betale for dem, og det er jeg da glad for, lyder det fra Mikael Klitgaard (V) Overrasket over dom Det er Kristelig Arbejdsgiverforening (KA Pleje), der har ført sagen for Blæksprutten, som ankede sagen fra landsretten til højesteret med målet om højere erstatning. - Det er højst overraskende for os. Særligt set i lyset af, at landsretten jo kom frem til en klar konklusion, siger direktør Karsten Høgild. - Vi har jo forsøgt i samarbejde med kommunen at få afdækket, hvordan priserne er sat. Det er ikke lykkedes, og derfor var vi nødt til at foretage et skøn, og det er på den baggrund, vi stillede kravet. Arbejdsgiverforeningen har desuden stævnet fire kommuner udover Brønderslev, heriblandt Rebild, hvor det også handler om mulig underbetaling i forbindelse med pleje. Stævningerne er på stand-by. Og det er uvist. om de sager fortsat skal føres. - Det er alt for tidligt at sige noget om, hvad vi gør her. For det første skal vi have nærlæst højesterets dom, og så skal det siges, at alle sagerne og kommunerne jo er forskellige. Virksomheden Blæksprutten er oprindeligt stiftet i 1993 og har tre filialer i Nordjylland med 250 ansatte.

Opsummering:
Brønderslev Kommune har begået fejl – men skal alligevel ikke betale en millionerstatning til plejefirmaet Blæksprutten. En principiel sag om mulig underbetaling fik mandag sin afslutning i Højesteret.